1
Ondjovo yaalushe tai ningi omunhu
1Pehovelo opa li Ondjovo, nOndjovo oya kala puKalunga, nOndjovo ei oya li Kalunga. 2Oye okwa kala pehovelo puKalunga. 3Aishe oya shitwa kuye, ndele kape na nande oshinima shimwe sha shitwa, eshi inashi shitwa muye. 4Muye omwa kala omwenyo, nomwenyo owa kala ouyelele wovanhu. 5Nouyelele tau minikile momulaulu, nomulaulu inau likwata nao.
6Opwa li omunhu a tumwa kuKalunga, edina laye Johannes. 7Ou okwe uya okuhepaulula, a hepaulule ouyelele ou, opo aveshe va itavelifwe kuye. 8Ndele haye kwa li ouyelele, ndelenee okwe uya a hepaulule ouyelele.
9Ouyelele ou washili, hau minikile omunhu keshe, wa hangika tau uya mounyuni. 10Oye okwa kala mounyuni, nounyuni owa shitwa kuye, nounyuni inau mu dimbulukwa. 11Ye okwe uya kovambulavo, ndele ava vokombulavo inave mu tambula. 12Ndelenee aveshe ava ve mu tambula, okwe va pa eenghono, va ninge ovana vaKalunga, ava hava itavele edina laye. 13Ovo inava dalwa mohonde, ile mehalo lombelela, ile mehalo lomulumenhu, ndelenee omuKalunga.
14Nondjovo ya ninga omunhu. Ye okwa kala mokati ketu, ndele fye twa tala oshinge shaye, oshinge tuu osho shEwifa laxe, okwa yada efilonghenda noshili.
15Johannes okwe mu hepaulula nokwa ingida, ta ti: “Oye tuu ou nde mu tonga nda tile: ‘ou te uya konima yange, ye okwa li komesho yange, osheshi Ye opo a li, fimbo ame ndiha li po.’ ”
16Nomouyadi waye ofyeni atusheni twa tambula mo, efilonghenda la wedelwa kefilonghenda. 17Osheshi omhango ya yandjwa kuMoses; efilonghenda noshili olo la etwa kuJesus Kristus. 18Kape na ou a mona Kalunga nande; Ewifa olo la kala mekolo laXe, olo le mu holola.
Ehepaululo lotete laJohannes Omushashi
(Mat. 3:1-12; Mark. 1:1-8; Luk. 3:1-18)
19Ehepaululo laJohannes oleli, Ovajuda eshi va tuma kuye ovapristeli nOvalevi vomuJerusalem ve mu pule: “Oove lyelye?” 20Ndele ye okwa hepaulula, ine likala, ndele ta ti: “Ame haame Kristus.” 21Ndele vo ve mu pula: “Oove lyelye hano? Oove Elia?” Ye okwa tya: “Haame ou.” “Oove omuxunganeki winya?” Ye okwa tya: “Ahowe.” 22Opo vo va tya kuye: “Oove lyelye hano, tu ka twale enyamukulo kwaava ve tu tuma. Ove mwene oto litile ngahelipi?” 23Ye okwa tya: “Aame ondaka yomwiingidi mombuwa: ‘Yelakanifileni Omwene ondjila, ngaashi omuxunganeki Jesaja a tile.’ ”
24Ndele ava va tumwa ovo vomOvafarisai. 25Ndele vo ove mu pula tava ti kuye: “Oshike hano ho shashele, ove ngeenge ku fi Kristus ile Elia ile omuxunganeki winya?” 26Opo Johannes e va nyamukula ndele ta ti: “Ohandi shashe nomeva, ndelenee mokati keni omwa kala ofika ou muhe mu shii. 27Oye tuu ou te uya konima yange, ndele ame inandi wana okuditula omiya deenghaku daye.”
28Ei ya ningilwa muBetania kombada yaJordan, oko Johannes kwa li ha shashele.
Ehepaululo etivali laJohannes Omushashi
29Efiku la shikula eli ye ota mono Jesus te uya kuye, ndele ta ti: “Tala, Odjona yaKalunga tai kufa po omatimba ounyuni. 30Oye tuu ou nde mu tonga nda tile: ‘Konima yange tape uya omulumenhu ou a li komesho yange, osheshi Ye opo a li, fimbo ame ndiha li po.’ 31Ndele ame nda li ndihe mu shii; ndelenee opo a hololelwe Israel, onghee nde uya okushasha nomeva.” 32Ndele Johannes okwa hepaulula ta ti: “Onda mona Omhepo ya fa onghuti ya kuluka ya dja meulu, ndele tai kala kombada yaye. 33Ndele ame nda li ndihe mu shii, ndelenee ou a tuma nge okushasha nomeva, ye okwa lombwela nge: ‘Oye ou to mono Omhepo tai wile kombada yaye, ndele tai kala po, Oye tuu ou ta shashe nOmhepo Iyapuki.’ 34Ndele ame nde shi mona, ndele handi hepaulula nokutya, Oye Omona waKalunga.”
Ovalongwa votete vaJesus
35Efiku la shikula Johannes okwa li ko vali ofika pamwe novalongwa vaye vavali. 36Ndele mokutala Jesus ou ta ende po, ye okwa tya: “Tala, Odjona yaKalunga.” 37Novalongwa ava vavali ove mu uda eshi ta popi, ndele va shikula Jesus. 38Ndelenee Jesus okwa punguluka, ndele eshi a mona tave mu shikula, ta ti kuvo: “Otamu kongo shike?” Ovo va tya kuye: “Rabbi,” (tashi ti: omuhongi) “owa kala peni?” 39Oye okwa tya kuvo: “Ileni mu tale!” Ndele ova ya, ndele va mona apa a kala, ndele vo ova uhala puye efiku olo. Ndele otundi ya li po onhimulongo.
40Andreas, omumwaina waSimon Petrus, oye umwe waava vavali va li ve shi uda kuJohannes, ndele tave mu shikula. 41Ye okwa shakena tete namumwaina Simon, ndele ta ti kuye: “Fye otwa mona Messias, otashi ti Kristus.” 42Ye okwe mu twala kuJesus. Jesus okwe mu tala ndele ta ti: “Oove Simon omona waJohannes; oto ka ifanwa Kefas,” otali ti: Petrus.
43Nefiku la shikula eli, Jesus okwa fikama a ye kuGalilea; nokwa shakeneka Filippus, ndele ta ti kuye: “Shikule nge!” 44Filippus okwa li Omubetsaida womoshilando shaAndreas naPetrus. 45Ndele Filippus okwa hanga Natanael, ndele ta ti kuye: “Fye otwa mona ou a shangwa kuMoses momhango nokovaxunganeki, Jesus womuNasaret, omona waJosef.” 46Opo Natanael okwa tya kuye: “MuNasaret otamu di tuu ouwa nande owasha?” Filippus okwa tya kuye: “Ila u ka tale!”
47Opo nee Jesus okwa mona Natanael te uya kuye, ndele e mu tonga ta ti: “Tala, Omuisraeli washili ehe nekoto.” 48Natanael okwa tya kuye: “Ove ou shii nge peni?” Jesus okwe mu nyamukula ndele ta ti: “Fimbo Filippus ine ku ifana, eshi wa li momukwiyu, onde ku mona.” 49Natanael okwa tya kuye: “Rabbi, Oove Omona waKalunga, Oove ohamba yaIsrael.” 50Jesus okwa nyamukula ndele ta ti kuye: “Eshi nde ku lombwela: onde ku mona momukwiyu, onghee wa itavela. Oto ka mona oinima inene i dule ei.” 51Ndele Oye e mu lombwela: “Oshilishili handi mu lombwele: otamu ka mona eulu la yeuluka, novaengeli vaKalunga tava londo ndele tava londolokele kOmona wOmunhu.”
unk fin_Latn umb_Latn umb_Latn umb_Latn cjk_Latn umb_Latn umb_Latn ssw_Latn mos_Latn umb_Latn umb_Latn sot_Latn umb_Latn umb_Latn ita_Latn umb_Latn sag_Latn luo_Latn kmb_Latn